Stories het 'n prys | Netwerk24
Stories het 'n prys
Deur Igno Van Niekerk 12 Februarie 2020 06:05
Die storie het eenkant gelê. Tussen 'n klompie ander op 'n spesiale aanbieding. Ek het dit opgetel, wou weet wat dit kos.
Die storiesmous het omgedraai.
"Nee wat, daardie ene kan jy maar vat; niemand stel belang nie."
Ek het die storie bekyk. Dit was besig. Baie letters, baie woorde, baie klagtes, te veel gedagtes. Ek het dit teruggeplaas. Selfs kosteloos wou ek dit nie hê nie.
Ek het die meeste ander stories op die spesiale aanbieding bekyk. Die temas was deurlopend dieself- de. Onreg, veronregting en 'n deurlopende leitmotiv: klagtes oor situasies waaraan die karakters niks kon doen nie.
Teen die gemiddelde prys was daar baie stories. Hulle het bladsy-dae van opeenvolgende verveling en doellose dwaling bewaar. Die karakters het voortgeploeter na slothoofstukke. Nie so baie klagtes nie; maar so min lewe.
Dan was daar die duursame stories. Hul asemhaling rustig, hul energie driftig en aksies gefokus. Maar die pryse was hoog.
Hierdie stories kan 'n mens nie sommer net koop nie; jy moet bereid wees om te dink, te werk, te spaar, te leer en te waardeer.
Daar is wel een konstante: Die karakters. Hulle aanvaar uitdagings, staan moedig teen wat verkeerd is, en besweer hul grootste twyfel.
Die storiesmous was besig. Daar was rye mense met storietjeks wat goedkoop of gemiddelde stories wou koop.
Ek het lank gewag voordat ek sy aandag kon trek; want ek was geïnteresseerd om uit te vind wie die mense was wat die duursame stories kon bekostig. Wat het hulle anders gedoen?
Die storiesmous het na my vrae geluister. 'n Rukkie gedink, en geantwoord: "Goeie stories gaan nie oor wat jy kan bekostig nie; maar oor jou keuses."
Ek het daaroor nagedink en toe weggestap. Dit was eers laat die aand dat ek besef het dat hy vir my 'n waardevolle storie gegee het. En die koste is my keuse.